ФК Велбъжд (Кюстендил)
„Велбъжд“ е футболен клуб от град Кюстендил, който участва в ОГ Кюстендил [ Четвърта аматьорска футболна лига]. Основан е през 1919 г. Домакинства на стадион „Осогово“ с капацитет 10 000 места.

Велбъжд е трикратен бронзов медалист в „А“ група през сезоните 1998/99, 1999/00 и 2000/01. Освен това е финалист за Купата на България през 2000/01.

Успехи 
 „А“ група
 3-то място (3 пъти) – 1998/99, 1999/00, 2000/01

 Купа на България
 Финалист (1 път) – 2000/01

История 
Клубът е създаден през 1919 г. под името Велбъжд. Година по-късно се преименува на Моцион. Между 1928 г. и 1940 г. носи името Борислав, а от 1940 г. до 1945 г. – Пауталия.

През 1945 г. футболният клуб в Кюстендил е преименуван на Червено знаме. Под това име през 1954 г. за първи път печели право на участие в „А“ група, но записва само един сезон в първото ниво на родния футбол. Завършва на 12-о място от общо 14 отбора в групата и изпада във втора дивизия.

През 1956 г., след обединение на Червено знаме със Спартак и всички останали спортни организации в града, клубът е преименуван на Левски. След това за кратко време носи имената Осогово и Осоговец. През 1970 г. след обединение с Миньор (Кюстендил) приема името, с което е основан – Велбъжд.

В средата на 90-те години клубът е поет от Георги Илиев и е преименуван на Левски (Кюстендил) в началото на сезон 1994/95. Следва най-успешния период в историята на тима от Кюстендил. През сезон 1994/95 отборът завършва убедително на 1-во място в Южната „Б“ група и печели промоция за „А“ група след 41-годишна пауза. През първите два сезона в елита – 1995/96 и 1996/97 кюстендилци заемат 8-ото място в крайното класиране, а през 1997/98 финишират на 6-а позиция.

През 1998 г. за треньор е назначен Димитър Соколов. Под негово ръководство през сезон 1998/99 отборът завършва на 3-тото място след Литекс (Ловеч) и Левски (София). Постижението е повторено и през следващия сезон 1999/00, преди който клубът приема отново името Велбъжд. През същия сезон нападателят на тима Михаил Михайлов става голмайстор на първенството с 20 попадения.

През лятото на 2000 г. за треньор е назначен Димитър Димитров – Херо. Под негово ръководство Велбъжд за трети пореден сезон заема 3-тата позиция в „А“ група, а освен това достига и до финала за Купата на България. На 24 май 2001 г. отборът губи с 0:1 след продължения от Литекс (Ловеч) на столичния стадион „Локомотив“.

Дни по-късно собственикът на клуба Георги Илиев закупува акциите на Локомотив (Пловдив). На 23 юли 2001 г. се провежда общо събрание на акционерите на двете дружества, на което се взема решение за заличаване на регистрацията на Локомотив и за преименуване на Велбъжд в Локомотив. Кюстендилският отбор поема всички пасиви и активи на пловдивския, а клубът с новото регистрирано име заема мястото на Велбъжд в „А“ група. Седалището на клуба е преместено от Кюстендил в Пловдив.

Велбъжд възстановява съществуването си след обединение със Стефанел (Дупница) и през сезон 2001/02 участва в Югозападната „В“ група с лиценза на дупнишкия клуб. През следващото десетилетие клуба от Кюстендил неизменно е участник в третото ниво на родния футбол, като предимно се класира в средата на таблицата.

Участия в ЕКТ 
Интертото

Участия в „А“ група 

* – за победа са били присъждани 2 точки, а за равен 1 точка.
** – анулиран е мача с ЦСКА в Кюстендил. От ЦСКА обвиняват, че техни футболисти са били набити в тунела и не излизат за второто полувреме. Резултата на полувремето е 0 – 1.

Състав 2016/2017

Почетни листи в „А“ група 

 Общо в „А“ и „Б“ група с най-много мачове за отбора е Владимир Владимиров – 314 мача, а с най-много голове е Милчо Смилянов – 67 гола.

Контакти 
2500 Кюстендил, ул.„ Цар Освободител“ №19, тел. (078) 48153

Бележки

Външни препратки 
 Сайт на клуба 

Основани в България през 1919 година
Велбъжд